Title: Turvallinen oppimisympäristö
Course: Tasa-arvon ja yhdenvertaisuuden edistäminen opetuksessa ja ohjauksessa

Tässä osiossa käsitellään oppimisympäristön turvallisuutta. Turvallisessa oppimisympäristössä kaikilla on mahdollisuus opiskella ja työskennellä omana itsenään ilman pelkoa epämukavasta huomiosta, epäasiallisesta käytöksestä tai kiusaamisesta, syrjinnästä ja häirinnästä. Mikäli opiskelija tai henkilökunnan jäsen kokee olonsa oppilaitoksessa turvattomaksi tai joutuu tarkoituksella piilottelemaan jotain itseensä liittyvää (kuten sukupuoli-identiteettiään, seksuaalista suuntautumistaan tai mielenterveyden ongelmia) luo se tarpeetonta stressiä, jolla voi olla merkittäviä vaikutuksia opiskelu- ja työkykyyn.

Jotta jokaisella on oppilaitoksessa aidosti tasa-arvoinen mahdollisuus olla oma itsensä, on opettajan tehtävänä luoda aktiivisesti turvallista ja hyväksyvää ilmapiiriä. Tämä edellyttää turvattomuuden kokemuksia aiheuttavien toimintatapojen tunnistamista, ennaltaehkäisemistä sekä aktiivista puuttumista.

Osion tavoitteena on ymmärtää turvallisuuteen liittyvät keskeiset käsitteet, lainsäädäntö sekä rakenteiden vaikutukset yksilöihin. Lisäksi tavoitteena on soveltaa tietoa oppilaitoksen arjessa.